Diari Oficial de la Generalitat Valenciana


Sumari del DOGV 6650, del 14-11-2011 (2011/11837)

RESOLUCIÓ de 2 de novembre de 2011, de la presidenta del Consell Valencià de l'Esport, per la qual es convoquen subvencions a centres educatius d'Educació Primària i Educació Secundària Obligatòria, mantinguts amb fons públics, destinades a la realització de projectes esportius de centre que promoguen l'activitat física i l'esport fora de l'horari lectiu durant el curs escolar 2011-2012 i estiguen integrats en el projecte educatiu del centre, i s'aproven les bases per les quals es regiran.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6650

Data del DOGV
:   14-11-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/11690


Data del document
:   02-11-2011

Organisme emissor
:   Consell Valencià de l'Esport

Tipus de document
:   Resolució

Descriptors 

:   * Consell Valencià de l'Esport
    * ajuda pública

RESOLUCIÓ de 2 de novembre de 2011, de la presidenta del Consell Valencià de l'Esport, per la qual es convoquen subvencions a centres educatius d'Educació Primària i Educació Secundària Obligatòria, mantinguts amb fons públics, destinades a la realització de projectes esportius de centre que promoguen l'activitat física i l'esport fora de l'horari lectiu durant el curs escolar 2011-2012 i estiguen integrats en el projecte educatiu del centre, i s'aproven les bases per les quals es regiran. [2011/11951]
D'acord amb el que disposa l'article 49.1.28 de l'Estatut d'Autonomia de la Comunitat Valenciana, l'esport és competència exclusiva de la Generalitat.
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'article 3 com una línia general d'actuació de la Generalitat «implantar i desenvolupar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».
A més, establix en l'article 34.2 que la Generalitat reconeixerà als centres docents que promoguen l'activitat física i l'esport fora de l'horari lectiu i que estiguen integrats en el projecte educatiu del centre com a centres educatius promotors de l'activitat física i l'esport.
La Carta Europea de l'Esport identifica l'esport en edat escolar com tota activitat fisicoesportiva desenvolupada en horari no lectiu i realitzada pels xiquets i xiquetes en edat escolar, orientada cap a la seua educació integral, així com al desenvolupament harmònic de la seua personalitat, procurant que la pràctica esportiva no siga concebuda com a competició, sinó que dita pràctica promoga objectius formatius i de millora de la convivència, fomentant l'esperit esportiu de participació neta i noble, el respecte a la norma i als companys/es de joc.
El Pla Integral per a l'Activitat Física i l'Esport establix entre els seus objectius generals incrementar notablement el nostre nivell de pràctica esportiva i generalitzar l'esport en l'edat escolar. Així mateix figuren entre els seus objectius específics per a l'edat escolar: promoure la concepció de l'activitat física i l'esport com a element fonamental d'un estil de vida saludable i afavorir que els centres educatius es constituïsquen com a agents promotors d'estils de vida saludable. Per a això, una de les seues mesures consistix a impulsar la creació del projecte esportiu dins del projecte educatiu del centre, potenciant la figura del coordinador/a esportiu/va. Al seu torn, s'ha publicat un marc nacional de l'activitat física i l'esport en edat escolar com referent.
Des de la Generalitat ja es duen a terme diferents programes educatius i esportius per al foment de l'activitat física i l'esport, però donada la seua transcendència en el desenvolupament personal i social dels escolars, en la millora de la salut pública i considerant la creixent preocupació per l'increment del sedentarisme, sobrecàrrega i obesitat en els xiquets/es en edat escolar, la present resolució perseguix, entre altres objectius, la formació en hàbits saludables i educació en valors, fomentant la pràctica de l'activitat física i l'esport amb l'ampliació del nombre d'escolars que la practiquen fora de l'horari estrictament lectiu.
A fi de promocionar esta activitat als centres educatius d'Educació Primària i Educació Secundària Obligatòria, la Conselleria de Cultura i Esport, a través del Consell Valencià de l'Esport, creat per Llei 3/2006, de 12 de maig, de la Generalitat, i entre les funcions del qual es troba la de promocionar i organitzar l'esport escolar, ha establit el present règim d'ajudes que s'ajustarà als criteris de concurrència, publicitat i objectivitat en la seua concessió.
En virtut d'això, i fent ús de les competències assignades al Consell Valencià de l'Esport per la Llei 3/2006, resolc:
Primer
Convocar la concessió de subvencions a centres educatius d'Educació Primària i Educació Secundària Obligatòria, mantinguts amb fons públics, que realitzen durant el curs escolar 2011-2012 projectes esportius de centre que promoguen l'activitat física i l'esport fora de l'horari lectiu i estiguen integrats en el projecte educatiu del centre.
Segon
L'import global màxim destinat a atendre les subvencions a què es referix esta resolució és de 94.694 €, amb càrrec al capítol IV dels pressupostos del Consell Valencià de l'Esport per a l'any 2012.Tot això condicionat a l'existència de crèdit adequat i suficient en el moment de la resolució de concessió.
Tercer
Segons disposa l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les ajudes estarà condicionada a l'existència de crèdit adequat i suficient en els pressupostos. Segons esta mateixa orde, tots els actes dictats en els expedients de despesa anticipada s'entendran condicionats a que en dictar les resolucions de concessió definitiva subsistisquen les mateixes circumstàncies de fet i de dret existents en el moment en què van ser produïts aquells actes.
Quart
Aprovar les bases per les quals es regix esta convocatòria que figuren com a annex I de la present resolució.
Cinqué
Les ajudes convocades per mitjà de la present convocatòria no precisen notificació a la Comissió Europea per no reunir els requisits de l'article 107 del TFUE segons el Decret 147/2007 de 7 de setembre; en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat, per això no hi ha la possibilitat de falsejament de la competència.
Sisé
La present resolució produirà efecte l'endemà de la seua publicació en el Diari Oficial de la Comunitat Valenciana.
Contra la present resolució, que posa fi a la via administrativa, les persones interessades podran interposar, de conformitat amb el que establixen els articles 107, 116 i 117 de la Llei de Règim Jurídic de les Administracions Publiques i del Procediment Administratiu Comú, recurs de reposició davant de la presidenta del Consell Valencià de l'Esport en el termini d'un mes a comptar de l'endemà de la seua publicació, o bé podran interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la dita publicació, de conformitat amb el que disposen els articles 10, 14, 44 i 46 de la Llei reguladora de la Jurisdicció Contenciosa Administrativa.
València, 2 de novembre de 2011.- La consellera de Turisme, Cultura i Esport i presidenta del Consell Valencià de l'Esport, p. d. (Resolució 29.12.2006, DOCV núm. 5435), el secretari autonòmic de Cultura i Esport i vicepresident del Consell Valencià de l'Esport: Rafael Ripoll Navarro.
ANNEX I
Bases per les quals es regula la convocatòria de subvencions destinades a centres educatius d'Educació Primària i Educació Secundària Obligatòria, mantinguts amb fons públics, per a la realització durant el curs escolar 2011-2012 de projectes esportius de centre que promoguen l'activitat física i l'esport fora de l'horari lectiu i estiguen integrats en el projecte educatiu del centre
Primera. Beneficiaris
Els destinataris d'esta subvenció seran els centres educatius que impartisquen Educació Primària i Educació Secundària Obligatòria, mantinguts amb fons públics.
Segona. Objecte i aplicació de les subvencions
L'objecte de les subvencions és la realització durant el curs escolar 2011-2012 de projectes esportius de centre que promoguen l'activitat física i l'esport fora de l'horari lectiu i estiguen integrats en el projecte educatiu del centre, així com la implantació del coordinador/a esportiu/va de centre.
El projecte esportiu de centre ha d'anar associat al projecte educatiu del centre per a donar coherència a l'acció educativa i ha d'aconseguir el consens de tota la comunitat educativa implicada: consell escolar, equip directiu, claustre del professorat, AMPA, famílies i entorn local. Així mateix, haurà d'acollir-se i adherir-se al marc nacional de l'activitat física i l'esport en edat escolar.
El coordinador/a esportiu/va de centre és la persona encarregada de dinamitzar l'activitat física i l'esport de l'alumnat del centre i ha d'orientar, planificar i executar el projecte esportiu de centre i ser la persona que actue com a nexe d'unió de l'activitat esportiva lectiva i extralectiva. Podrà ser professorat del centre i, preferentment, el de l'especialitat d'educació física, o personal extern al centre havent d'exigir, en este cas, la titulació adequada.
Els centres que resulten beneficiaris de les subvencions regulades en la present convocatòria seran considerats com a Centres Educatius Promotors de l'Activitat Física i l'Esport (CEPAFE).
Tercera. Sol·licituds i documentació
3.1. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex II de la present resolució.
3.2. La instància s'acompanyarà de la següent informació i documentació:
3.2.1. Projecte esportiu de centre que promoga l'activitat física i l'esport fora de l'horari lectiu, aprovat pel consell escolar del centre i integrat en el projecte educatiu del centre i en la programació general anual del centre, i que continga com a mínim la informació següent:
- Denominació del centre educatiu, NIF i director/a.
- Coordinador/a esportiu/va de centre.
- Justificació i objectius del projecte. Adhesió al marc nacional de l'activitat física i l'esport en edat escolar.
- Pla d'activitats físiques i/o esportives previstes, i entitats o persones encarregades de la seua organització: associació de pares/mares, clubs esportius, el municipi o ens local, empreses de servicis i altres persones o entitats. Grau de participació del professorat del centre en les activitats proposades.
- Instal·lacions previstes i horari de les activitats.
- Característiques de l'alumnat. Previsió de participació de l'alumnat en les diferents activitats.
- Metodologia, seguiment i avaluació del projecte.
- Pressupost d'ingressos i despeses i recursos necessaris.
- Justificació, si és el cas, del compliment d'aquells criteris de valoració establits en la base quarta.
3.2.2. Certificat del secretari/ària del centre, amb el vistiplau del director/a, on conste que les activitats fisicoesportives es duran a terme en horari no lectiu i que el centre cedirà l'espai físic i la infraestructura requerida per a dur a terme les activitats fisicoesportives previstes en el projecte, així com el grau d'implicació dels distints membres de la comunitat educativa i esportiva.
3.2.3. Certificat del secretari/ària del centre en què es transcriga literalment l'apartat de l'acta del consell escolar del centre i del claustre en què conste l'aprovació del projecte com a part del projecte educatiu del centre i integrat en la programació anual del centre i el compromís d'adoptar les mesures necessàries per a la seua realització.
3.2.4. Fitxa de manteniment de tercers (dades bancàries), segons el model normalitzat del Consell Valencià de l'Esport.
3.3. A més de la informació i documentació assenyalada en el punt 3.2., el Consell Valencià de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
3.4. Les sol·licituds, junt amb la documentació requerida en l'apartat 3.2., es presentaran en el Registre del Consell Valencià de l'Esport (carrer Professor Beltrán Báguena, 5-3a), o en el de les seues delegacions territorials d'Alacant (carrer Jaime Segarra, 4-6 entresòl), Castelló de la Plana (avinguda del Mar, 23) i València (carrer Avellanes, 14, 2n G), o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de documentació presentada es faça constar clarament el nom de l'oficina i la data, lloc i hora d'admissió.
Quan la sol·licitud no es presente en cap dels registres dependents del Consell Valencià de l'Esport, es recomana remetre via fax, al número 097863945, una còpia de la sol·licitud presentada al Consell Valencià de l'Esport.
3.5. El termini de presentació de sol·licituds, junt amb la documentació requerida en l'apartat 3.2., finalitzarà el 15 de desembre de 2011. L'incompliment d'este termini determinarà automàticament l'exclusió.
3.6. Quan la sol·licitud no reunisca els requisits o falte algun document complementari dels exigits, es requerirà a les persones interessades perquè ho esmenen en el termini de deu dies, amb indicació que, si així no ho feren, se'ls tindrà per desistides de la seua petició prèvia resolució dictada a este efecte.
Quarta. Valoració de les sol·licituds i resolució del procediment
4.1. Per a l'estudi i valoració de les sol·licituds presentades es constituirà una comissió avaluadora formada per cinc membres designats per el vicepresident del Consell Valencià de l'Esport.
4.2. na vegada constituïda la comissió, esta procedirà a l'estudi i valoració de les sol·licituds comprovant el compliment dels requisits de les bases. Per a la concessió de les subvencions es valorarà la qualitat i viabilitat del projecte fins una puntuació màxima de 100 punts. Els criteris de valoració es distribuiran d'acord amb el barem següent:
4.2.1. Viabilitat del projecte de centre presentat i adequació a la convocatòria: fins a un màxim de 20 punts.
4.2.2. Qualitat del projecte presentat i programes: fins a un màxim de 30 punts.
Concreció i claredat en la justificació i objectius del projecte. Metodologia, seguiment i avaluació del projecte. Inclusió de programes esportius coeducatius que fomenten, entre altres, actituds i valors que afavorisquen la igualtat de gènere, que potencien el joc net, l'educació en valors i els hàbits saludables. Participació del centre en: projectes de formació en centres referits a activitat física i esport; la Xarxa d'Escoles Promotores de Salut (REPS); programes d'ampliació de l'horari centrats en el foment d'hàbits saludables i l'educació en valors a través de l'activitat física i l'esport.
4.2.3. Activitats físiques i/o esportives previstes, i entitats o persones encarregades de la seua organització: fins a un màxim de 30 punts.
- Nombre d'activitats físiques i/o esportives previstes. Instal·lacions previstes i horari de les activitats. Implicació en les activitats de les associacions de pares/mares, clubs esportius, empreses de servicis, municipi o ens local i altres persones o entitats. Grau de participació del professorat del centre en les activitats proposades.
Activitats i objectius.
4.2.4. Característiques de l'alumnat: fins a un màxim de 20 punts.
- Nombre d'alumnes implicats en les activitats. Presència d'alumnes en les activitats en situació social desfavorida i/o amb necessitats educatives especials.
Participació del centre en els Jocs Esportius de la Comunitat Valenciana i/o la campanya d'activitats nàutiques «A la Mar».
4.3. La comissió avaluarà els projectes presentats. Només es tindran en compte aquells que obtinguen una valoració superior a 50 punts. L'import total es repartirà proporcionalment, en funció de la puntuació obtinguda, entre aquells projectes que hagen superat els 50 punts.
4.4. Una vegada formalitzats els actes d'instrucció, la comissió avaluadora emetrà un informe en què es concretarà l'avaluació i elevarà la proposta de concessió o desestimació al vicepresident del Consell Valencià de l'Esport, que resoldrà sobre la subvenció i determinarà la seua quantia. La màxima subvenció per projecte s'establix en 3.000 €.
4.5. El vicepresident del Consell Valencià de l'Esport dictarà una resolució en el termini màxim de sis mesos a comptar de l'endemà de la publicació de la present resolució de convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa dins del termini indicat s'entendran denegades.
4.6. El Consell Valencià de l'Esport notificarà a les persones interessades, en el termini establit en el punt anterior, la resolució de concessió o denegació de les sol·licituds presentades, publicant-se així mateix en el Diari Oficial de la Comunitat Valenciana d'acord amb allò que s'ha establit per l'article 18.1 de la Llei 38/2003, de 17 de novembre, General de Subvencions.
Cinquena. Obligacions dels beneficiaris
5.1. Els centres escolars beneficiaris de les subvencions estan obligats a:
5.1.1. Donar publicitat del finançament del Consell Valencià de l'Esport en les activitats i actuacions del projecte.
5.1.2. Justificar davant del Consell Valencià de l'Esport el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
5.1.3. Sotmetre's a les actuacions de comprovació que puga efectuar el Consell Valencià de l'Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
5.1.4. Comunicar al Consell Valencià de l'Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5.1.5. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
5.1.6. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
5.1.7. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
5.1.8. Participar o assistir a actes o activitats esportives a sol·licitud del Consell Valencià de l'Esport en la forma que s'acorde, i considerant que no afecte el normal desenvolupament de les activitats pròpies del centre escolar.
5.2. Quedarà sense efecte la concessió de la subvenció si no es realitzara l'activitat que va motivar la seua concessió, si deixaren de reunir-se els requisits que es van exigir o si s'incompliren, sense causa que ho justifique, les condicions establides en la present convocatòria.
Sisena. Modificació de la resolució de concessió
6.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
6.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
Setena. Procediment de pagament, forma i termini de justificació
7.1. Una vegada comunicada al centre escolar la resolució de la concessió de la subvenció, el lliurament d'esta es produirà d'una sola vegada, a la finalització de l'activitat subvencionada i amb la justificació prèvia documental de les despeses corresponents a la realització d'esta.
7.2. Per al cobrament de la subvenció, els centres escolars beneficiaris hauran de presentar la documentació següent:
a) Memòria d'actuació justificativa del compliment de les activitats físiques i esportives detallades en el projecte, amb indicació dels punts següents: activitats realitzades, nombre d'alumnes participants en cada una d'estes, persones o entitats organitzadores de les activitats, horaris de les activitats, instal·lacions, resultats i avaluació de l'activitat.
b) Liquidació d'ingressos i despeses. Una relació classificada de tots els ingressos i despeses ocasionats per la realització de totes les activitats incloses en el projecte esportiu, amb indicació del creditor, concepte, import i data d'emissió, signada pel secretari/ària del centre escolar, amb el vistiplau del director/a.
Amb càrrec a la subvenció del Consell Valencià de l'Esport, només es podran finançar despeses produïdes durant l'any 2012.
7.3. Si l'activitat subvencionada es finança, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a l'activitat subvencionada.
7.4. El Consell Valencià de l'Esport comprovarà, a través de les tècniques de mostratge que es determinen en funció de la quantia de la subvenció, de la despesa efectuada i del tipus de projecte, els justificants que crega oportuns, per a la qual cosa podrà requerir al centre escolar beneficiari la remissió dels justificants de despesa seleccionats.
7.5. Queden exclosos de la possibilitat de la seua justificació amb fons procedents de la subvenció del Consell Valencià de l'Esport les despeses ocasionades per obres o adquisició d'immobilitzat.
7.6. El termini de justificació finalitzarà el 6 de juliol de l'any 2012.
Vuitena. Reintegrament de les subvencions
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
a) Incompliment de l'obligació de justificació.
b) Obtenció de la subvenció sense reunir les condicions requerides.
c) Incompliment de la finalitat per a la qual la subvenció va ser concedida.
d) Incompliment de les condicions imposades als centres escolars beneficiaris amb motiu de la concessió de la subvenció.
e) Igualment, en el supòsit previst en la base 6.1, quan la subvenció principal siga de la Generalitat, procedirà el reintegrament de l'excés obtingut sobre el cost de l'activitat exercida.
f) Així com en tots aquells casos que s'establixen en el capítol I del títol II de la Llei 38/2003, de 17 de novembre, General de Subvencions.
Novena. Normativa aplicable
En tot allò no previst en esta resolució, els centres escolars beneficiaris es sotmetran al que establix la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat per a l'exercici 2012.